**Skýringar með ráðningarsamningi um vaktavinnu**

Athugið að hér er einungis um drög eða leiðbeinandi ráðningarsamninga að ræða.

Það er ekki heimilt að semja um greiðslu vaktaálaga utan dagvinnutíma í öðrum starfsgreinum en þeim þar sem fyrir liggur kjarasamningur um vaktavinnufyrirkomulag. Þannig er til dæmis samið um vaktavinnu á hótel og veitingahúsum í kjarasamningum [Flóabandalagsins](http://vinnumarkadur.hunang.is/kjarasamningar/verkamenn/floabandalagid) (Efling, Hlíf og VSFK) og [Starfsgreinasambandsins](http://vinnumarkadur.hunang.is/kjarasamningar/verkamenn/starfsgreinasambandid) við SA og í gestamóttökukafla kjarasamnings [LÍV/VR við SA](http://vinnumarkadur.hunang.is/kjarasamningar/verslunarmenn).

**Launakjör/yfirborganir**

Ef fella á aðrar greiðslur skv. kjarasamningi inn í heildarlaun/yfirborgun er nauðsynlegt að það komi skýrt fram í ráðningarsamningi. Sama á við ef yfirvinnukaup á ekki að reiknast af yfirborgun. Til að mögulegt sé að fella slíkar aukagreiðslur inn í laun starfsmanna verða heildarkjör starfsmanns að vera jafngóð eða betri en skv. kjarasamning.

**Vetrarfrí**

Starfsmenn, sem vinna vaktavinnu, vinna sér inn 12 vetrarfrídaga miðað við ársstarf, fyrir stórhátíðardaga og aðra frídaga skv. gr. 2.3.1 og 2.3.2. í kjarasamningi, sem falla á mánudaga til föstudaga. Innvinnsla vetrarfrídaga miðast við 1. október til 30. september ár hvert. Vetrarfrídagar eru veittir á tímabilinu frá 1. október – 1. maí.

Heimilt er með samkomulagi veitingamanns og starfsmanns að greiðsla komi í stað umræddra frídaga, 8 klst. í dagvinnu fyrir hvern frídag m.v. fullt starf. Starfsfólk fær áunna vetrarfrídaga gerða upp við starfslok.

Nánari umfjöllun um yfirborganir, vetrafrí og aðra þætti ráðningarsamninga er á vinnumarkaðsvef SA: [www.sa.is/vinnumarkadsvefur](http://www.sa.is/vinnumarkadsvefur)